钦定古今图书集成/明伦汇编/氏族典/第215卷 > 何鼎
## 钦定古今图书集成/明伦汇编/氏族典/第215卷 > 何鼎

按《明外史何鼎传》：“鼎，馀杭人，一名文鼎，性忠直，弘治
初，为长随，上疏请革传奉官，为侪辈所忌。寿宁侯张
鹤龄兄弟出入宫禁，尝侍内庭宴，帝如厕，鹤龄倚酒
戴帝冠，且与宫人戏，鼎心怒。他日鹤龄复窥帝帷，鼎
持大瓜欲击之，张皇后衔鼎，遂激帝怒，下鼎锦衣狱。
后使太监李广杖杀鼎。帝追思之，赐祭，勒其文于碑。”
是时，中官多守法奉诏出镇者。福建邓原、浙江麦秀、
河南蓝忠、宣府刘清，皆廉洁爱民。又有司礼太监萧
敬者，历事英宗、宪宗，谙习典故，善鼓琴，至世宗朝九
十馀始卒。